

**Beszámoló a Nagykovácsi Kispatak Óvoda működéséről**

**a 2015/2016-os nevelési évben**

****

**Készítette: Tóth Mária**

**megbízott intézményvezető**

**Bevezető**

A 2015/2016-os nevelési évben szakmai munkánkat Pedagógiai Programunk szerint igyekeztünk végezni. Vezetői tevékenységemmel az óvoda törvényes, jogszerű és szakszerű működéséi feltételeit biztosítottam.

Beszámolóm elkészítéséhez felhasználtam óvodánk statisztikáit, a 2015/2016-os nevelési év munkatervét, illetve a nevelési év ellenőrzési terve alapján gyűjtött tapasztalatokat.

1. **Az intézmény tárgyi és személyi feltételei**

**Tárgyi feltételek**

A 2015/2016-es nevelési évben is a költségvetési előirányzatnak megfelelően biztosítottuk az intézmény működését.

**Kaszáló utcai óvoda**:

* Javításra került a fűtés rendszer - a tartályok lyukadtak ki, ezek cseréje január hónapban megtörtént.
* Többszöri csatornadugulás volt a Diófa és a Bodza csoport mosdójában. Az udvar teljes feltárása után ez a probléma már nem jelentkezett.
* A zsírfogó tisztítás is megtörtént, az elviselhetetlen csatornaszag ezzel megszűnt.
* A tálaló konyhába elromlott a mikrohullámú berendezés, szükségessé vált egy új készülék beszerzése.
* A garanciális munkákat július végén részben kijavították. A Málna és a Mandula csoport udvari padjainak, homokozóinak festését, és az oldalfal fa borítását helyreállították. A gumitéglák cseréjére ígéretet kaptunk, mivel nagyon morzsolódnak.
* Az akadálymentes mosdó és a nevelői WC javítására is sor került a nyár folyamán.
* Az elektromos kapu motorcseréje szükségessé vált, ami május hónapban megtörtént.
* Többszöri beázás volt a folyosón, az üvegtetőn, a tornateremben, és az emeleten a padlás melletti falon. Itt a vakolat leverése is szükségessé vált. Ezek javítása is megtörtént.
* A riasztó rendszer folyamatos karbantartása ellenére nagyon sok a téves riasztás.
* Szükséges négy csoportban legalább egy nyílászáró felnyíló üzemmódra való átszerelése, mivel valamennyi nyílászárót csak buktatni lehet. (Ez alól kivétel a Mandula és a Málna csoport.)

**Dózsa György utcai óvoda:**

Minden igényt kielégítő, nevelési környezettel segíti a benne folyó minőségi munkát.

Tárgyi felszereltsége, eszközállománya megfelelő.

* A játszó udvaron megtörtént a két hinta cseréje, a homokozók feltöltése.
* A játéktároló ház faburkolatát lefestették, ám az alsó részek korhadásnak indultak, mivel az óvoda átépítése során a föld szintje alá került a lábazati rész. Ezért szükséges a ház körül a betonozás vagy járólapok lerakása.
* Nagyobb eső vagy hóolvadás idején az épület végében lévő műhely előtti, illetve a mászókák alatti területet elönti a víz. Ezért a műhely előtt vízvezető folyóka beépítésére és a mászóka alatti terület megemelése vált szükségessé.
* Az épület konyha felüli oldalán a rossz minőségű külső burkolat miatt nagyobb esők alkalmával a konyha beázik. Erre a problémára egyedül a burkolat egységessé tétele nyújt megoldást.
* A láthatóság biztosítására szeretnénk a dolgozói parkolóban az esti világítás időzítő kapcsolóval való ellátását.

**Száva utcai óvoda:**

Nyár végére megvalósult a Száva utcai óvodaépület korszerűsítése. Ennek keretében sor került a fűtésrendszer teljes cseréjére, a gyermekmosdó felújítására, nevelői öltöző - logopédia szoba festésére és burkolására. A folyosó festése, a beltéri nyílászárók cseréje, a tető szigetelése, valamint a tálaló konyha részbeni felújítása is megtörtént

A karbantartási munkálatokhoz több kis értékű eszközt is szükségessé vált beszerezni: fűnyírót, fűkaszát, ütve- fúrót, csavarkészletet, szerszámkészletet és 3db ipari porszívót.

**A konyha tárgyi feltételei**

Az óvoda konyháján HACCP rendszert működtetünk. Az óvodai konyha feladata a gyermek és a felnőtt étkeztetés, valamint a szociális és a vendégétkezők ellátása.

**Kaszáló utcai óvoda tálalókonyhája**:

* Az előírásoknak megfelelő, korszerű eszközökkel felszerelt tálaló konyha.

**Dózsa György utcai tálalókonyha:**

* Az előírásoknak megfelelő, korszerű eszközökkel felszerelt tálaló konyha.

**Száva utcai tagóvoda**

* Ebben az épületben augusztus végére a tálalókonyha részben felújításra került. Elvégezték a tisztasági festést, valamint egy új edénytároló és egy mosogatógép is helyet kapott a helyiségben.

Mindhárom tálalókonyhában év közben folyamatosan pótoltuk az evőeszközöket, tányérokat, poharakat, edényeket, tálcákat, kancsókat és textiliákat.

1. **Az intézmény szervezeti felépítése**

* Intézményvezető: 1 fő
* Intézményvezető-helyettes: 1fő
* Tagintézmény-vezető: 2 fő
* Óvodapedagógus: 26 fő
* Fejlesztő gyógypedagógus: 1 fő
* Óvodatitkár: 1 fő
* Élelmezésvezető: 1 fő
* Ügyviteli alkalmazott: 1 fő
* Konyhai kisegítő: 5 fő
* Takarító: 4 fő
* Karbantartó: 2 fő
* Pedagógiai asszisztens: 5 fő

**Személyi feltételek alakulása**

**Alkalmazotti közösség**

2015. október 1-jén a takarítói, karbantartói, konyhai kisegítői és élelmezésvezető státusban dolgozók a Nagykovácsi Településüzemeltetési Kft állományából átkerültek a Nagykovácsi Kispatak Óvoda alkalmazotti közösségébe.

**Kaszáló utcai óvoda:**

A nevelési évet sikerült óvodapedagógus hiány nélkül indítani. Azonban nem sokáig sikerült ezt az állapotot fenntartani, mivel a Bodza csoportból egy kolléganőnk februártól szülési szabadságra ment, és januártól a Száva utcai óvodában is egy fő pedagógus hiány lépett fel. Ezzel óriási teher nehezedett pedagógusainkra, akik a helyettesítési rendszerbe önként bekapcsolódtak. Tartós hiányzás esetén életbe lépett az előzetesen tervezett helyettesítési rend. Ebben a nevelési évben a Kaszáló utcai óvodában 1fő pedagógus vett részt minősítési eljárásban, és 2 fő mesterpedagógusunk kapott tanfelügyeleti ellenőrzést. Mindhárman kiváló eredményt értek el.

**Dózsa György utcai tagóvoda:**

A tagóvoda 5 csoporttal végzi a gyermekek nevelésével, fejlesztésével kapcsolatos teendőket. Óvodapedagógus hiány itt nem lépett fel, az itt dolgozó pedagógusok is bekapcsolódtak a Száva és a Kaszáló utcai rendszeres helyettesítésbe.

A pedagógiai munkát 1 fő pedagógiai asszisztens segítette, aki már 2013. szeptembere óta 4 csoportban végzi ezt a tevékenységet. A Cinege csoport a Száva utcai óvodával megosztva 1 fő pedagógiai asszisztensen osztozott. Az asszisztensekre nagyon nagy teher nehezedik, hiszen egyikük már három éve 4 csoportot szolgál ki. A másik két óvoda között ingázik, és egyik helyen sem tölt az igényeknek megfelelő időt. Ez a probléma szeptember elsejétől munkaszervezési újítással megoldódik, ettől az időponttól már 2 fő segíti az 5 csoportos óvoda nevelői munkáját.

Januárban váratlanul elhunyt karbantartó kollégánk, akinek személye már évek óta óvodánkhoz kötődött. Személyét nehéz volt pótolni, de rövid időn belül sikerült egy hasonlóan elkötelezett munkaerőt találni.

Ebben a nevelési évben 1 fő pedagógus vett részt minősítési eljárásban, melyet kiváló eredménnyel teljesített.

**Száva utcai óvoda:**

A 2 csoportos óvoda a nevelési évet teljes pedagógus létszámmal indította. Januártól a Süni csoportban egy óvodapedagógusunk közös megegyezéssel távozott. Hiába került azonnal meghirdetésre a pedagógus álláshely, nem jártunk sikerrel. Így helyettesítésekkel próbáltuk megoldani a problémát.

Júniusban két nyugdíjba vonuló kollégánkat búcsúztattuk.

Minősítési eljárásban 1 fő óvodapedagógus vett részt, szintén kiváló eredménnyel.

A helyettesítéseket mindhárom óvodában a lehető legkevesebb túlórával igyekeztünk megoldani. Javasolnám az Önkormányzatnak szolgálati lakás létesítését, így biztosítani lehetne a községen kívülről érkező óvodapedagógusok elhelyezését, mivel a jelentkezőket eltántorítja a helyi magas albérleti díj. A pedagógus hiány hatása egyre jobban érződik: nagyon nehéz megbízható, kiválóan képzett óvodapedagógust találni.

Pedagógusaink az óvodai élettevékenységi formáit változatosan, cselekvésorientáltan alkalmazzák annak érdekében, hogy az óvodáskor végére valamennyi gyermek iskolaéretté váljon. Munkájuk során az egyéni bánásmód elvét alkalmazzák. Minden gyermek számára életkorának, képességeinek, fejlettségének megfelelő differenciált foglalkozást biztosítanak. A felzárkóztatáson kívül a tehetséggondozás is része a pedagógiai munkájuknak. Óvodapedagógusaink a gyermekekkel kapcsolatos megfigyeléseket, tapasztalataikat személyiségfejlődési naplóba rögzítik. Emellett számos adminisztrációs kötelezettségnek tesznek eleget. Kötött munkaidejükön kívül szülői értekezletet szerveznek, fogadóórát tartanak, munkaközösségi összejövetelen vesznek részt, valamint különböző óvoda és közösségi rendezvények aktív szereplői. Hiányzások esetén helyettesítést biztosítanak, és kapcsolatot tartanak külső partnerekkel.

A dajkák szintén tevékeny partnerek a nevelő munkában. Bérezésük rendezése évek óta nem megoldott, ezért szinte valamennyien megélhetési gondokkal küzdenek.

A fejlesztő gyógypedagógus és a PMPSz Budakeszi Tagintézményének logopédusa elsősorban a nagycsoportosaink fejlesztését végezte. A DIFER mérésben valamennyi nagycsoportos gyermekünk részt vett. Az eredményekről, az érintett óvodapedagógusok és a szülők is tájékoztatást kaptak. A néptánc foglalkozások megtartása is a fejlesztő pedagógus személyéhez kötődik. Tizenegy csoportunk vett részt a programban, mely a gyermekek fejlesztésének komplex eszköze.

A Kaszáló utcai óvoda épületében működik a Pest megyei Pedagógiai Szakszolgálat kirendeltsége. Ez a lehetőség nagyban megkönnyíti és meggyorsítja a rászoruló gyermekek gondozásba vételét, terápiás ellátását a pszichés, magatartásbeli, beilleszkedési és mozgásszervi zavarral, valamint a megismerő funkciók rendellenességeivel küzdőknél. A szakszolgálat dolgozói és óvodapedagógusaink között közvetlen és folyamatos kapcsolat alakult ki, mely hozzájárul a gyermekek eredményesebb kezeléséhez, fejlesztéséhez. A szülők örömmel fogadták, hogy helyben kapnak lehetőséget a vizsgálatok lebonyolítására és konzultációra.

A karbantartók, takarítók, konyhai kisegítők, élelmezésvezető 2016. október 1-jén kerültek a Kispatak Óvoda állományába.

Az étkezés térítési díjának beszedését az élelmezésvezető végzi. Mindhárom óvodaépületben, minden hónap elején, előre meghirdetett időpontban, személyesen rendezi a szülőkkel.

Az óvoda adminisztratív munkáját a Kaszáló utcai óvodában 1 fő óvodatitkár, és 1 fő négy órában dolgozó ügyviteli alkalmazott segíti. Októbertől nagyon sok volt az ellátandó adminisztratív feladat (éves statisztika, a Natü Kft-től a dolgozók átvétele, új szerződések megkötése, az óvodapedagógusok béremelése). A Magyar Államkincstárral januárig napi kapcsolatban álltam, mivel a 2013-2014 évet ellenőrizték.

1. **Óvodás korú gyermekek létszáma 2015/2016 nevelési év során**

**Kaszáló utcai óvoda**

Maximális gyermeklétszám: 180 fő

Óvoda csoportok száma: 6 csoport

Óvodás gyermekek létszáma: 174 fő

Meghatározott csoportlétszám: 30 fő/csoport

SNI gyermeklétszám: 1 fő

**Dózsa György utcai óvoda:**

Maximális gyermeklétszám: 130 fő

Óvodai csoportok száma: 5 csoport

Óvodás gyermekek létszáma:121 fő

Meghatározott csoportlétszám: 26 fő / csoport

SNI gyermeklétszám: 0

**Száva utcai óvoda:**

Maximális gyermeklétszám: 50 fő

Óvodai csoportok száma: 2

Óvodás gyermekek létszáma: 45 fő

Meghatározott csoportlétszám: 25 fő/csoport

**A tanköteles korú gyermekek száma:**131 fő

Kaszáló utcai óvoda: 74 fő

Dózsa utcai óvoda: 42 fő

Száva utcai óvoda: 15 fő

2016. szeptember 1-jétől 94 gyermek kezdi meg az első osztályt.

1. **Óvodai beiratkozás**

* A 2016/2017. nevelési évre beiratkozott gyermekek létszáma: 111 fő
* Elutasított gyermekek száma: 16 fő
* Nagykovácsi lakcímkártyával nem rendelkező elutasított gyermekek száma: 8 fő
* Felvételre került gyermekek száma: 87 fő

1. **Hallgatói képzés**

A 2015/16-os nevelési évben 2 fő főiskola hallgatót fogadott az óvoda, a Fülesmackó és a Diófa csoportban. Közösségi szolgálatot négy gimnazista diák vállalt a Száva és a Kaszáló utcai óvodában.

1. **A helyi Pedagógiai program**

Intézményünk pedagógusai és munkatársai tevékenységüket „A természet útjain - természetes neveléssel” című helyi pedagógiai program alapján végzik.

**A program legfőbb sajátosságai**

* Élményekre, tapasztalatokra építő, komplex módszerű, tevékenységközpontú környezeti nevelés, mely a helyi természeti értékek megismertetését és védelmét tekinti feladatának.
* Környezettudatos és magatartási minták, értékek és életviteli szokások átadása.
* Hagyományok, szokások, ünnepek, jeles napok kialakítása.

1. **Madárbarát óvoda**

Óvodánk 2009-ben nyerte el a „Madárbarát kert” címet. Az elnevezésből adódik, hogy óvodapedagógusaink és a gyerekek fontosnak tartják a madarak gondozását, védelmét és tesznek is érte egész évben. Az óvodák kertjében elhelyezett madárodúk, etetők több éve biztosítanak költési helyet a cinkéknek. A csoportonként kihelyezett, eleséggel ellátott madáretetők a téli időszakban jó szolgálatot tesznek a madarak életbe maradása érdekébe.

1. **Zöld óvoda**

Óvodánk első ízben 2010-ben nyerte el a „Zöld óvoda” címet, melyet három évig viselhettünk. 2014-ben ismét pályáztunk, ezúttal már tagóvodánként, melynek eredményeként újból megkaphattuk az elismerő címet a kisgyermekkori környezeti nevelés terén végzett tevékenységünkért. 2017 ismét a pályaírás éve lesz, mivel háromévente szükséges beszámolni az elmúlt időszak történéseiről.

Büszkék vagyunk erre az elismerésre, hiszen valamennyi pedagógusunk azon munkálkodott, hogy formálja mind a gyerekek, mind a szülők gondolkodását, környezetükhöz való hozzáállását, és megalapozza a környezettudatos szemléletmód kialakítását. Ennek érdekében ünnepekhez, jeles napokhoz, csoport tevékenységekhez olyan, otthon már feleslegessé vált anyagokat gyűjtöttünk, melyekből újrahasznosítás útján ismét egy új alkotás születhetett.

* Márton-napra - az elmúlt évekhez hasonlóan - a szülők bevonásával, különféle technikák alkalmazásával csodás lámpások és tökfaragások készültek.
* A karácsonyi kézműves délután alkotásai közül is több az újrahasznosítás jegyében készült.
* A Föld napja alkalmából bolhapiacot szerveztünk a Dózsa György utcai tagóvodában, ahol az otthon már feleslegessé vált ruhaneműk, játékok és használati tárgyak cseréltek gazdát.
* Szintén a Föld napjához kapcsolódóan rendeztük meg tagóvodánként virágosültetéssel egybekötve a kertrendezést, a szülők bevonásával szebbé varázsoltuk az óvoda udvarát.
* Az „Alkoss hulladékból” pályázatán a Dózsa György utcai tagóvoda Pillangó csoportja eredményesen szerepelt.
* Az idei tanévben sikerült beszerezni a Dózsa György utcai tagóvodába külön papír és műanyag hulladékgyűjtőt is, mivel a „Zöld óvoda” cím megtartásának egyik kritériuma a szelektív hulladékgyűjtés feltételének megléte.

**Óvodánk marketing tevékenységei**

Óvodánk törekszik az intézmény jó hírnevének és jó kapcsolatainak kiépítésére és ápolására. Az informálódás legalapvetőbb eszköze az óvoda honlapja. Itt olvashatja az érdeklődő az intézmény bemutatkozását, nyilvános dokumentumait, programjait, eseményeit, és betekinthet a csoportok életébe is. Csoport szinten is kialakultak a hálózati kapcsolat formái, kör e-mailek és Facebook csoportok formájában. A település lakói valamennyi rendezvényünkről tájékozódhattak a „Tájoló” című helyi kiadványban közzétett cikkekből, képes beszámolókból. Havonta jelentek meg pedagógusaink írásai óvodánk eseményeiről. Néhány eseményre a Buda környéki Televízió és a helyi kábeltévé is meghívást kapott. (Óvónők bábelőadása, „120 éves óvoda” óvodai ünnepség, Kaszáló utcai óvoda bemutatása)

1. **Kapcsolataink**

Az év során több óvodából is ellátogattak intézményünkbe óvodapedagógus kollégák, szakmai tapasztalatgyűjtés céljából. (Hajdúböszörmény, Zalai úti óvoda, Budaörs, Kunszállási Mosolyvár óvoda)

Szoros kapcsolatot ápolunk a nagykovácsi Öregiskolával. Több alkalommal is szívesen bekapcsolódott az óvodánk az általuk szervezett programokba.

* autómentes hét
* Fabula bábszínház
* szemétszedés

Jó a kapcsolatot ápolunk a Lenvirág bölcsőde és Védőnői Szolgálattal, a gyermekorvosokkal, a Nagykovácsi Általános Iskolával, és a Gyermekjóléti Szolgálattal. Havonta egyszer a Kaszáló utcai óvodaépületben megbeszéléseket tartunk az esetleges problémákról, a felmerülő kérdésekről.

Az óvoda Szülői Szervezet tagjaival is pozitív a kapcsolatunk. A nevelési év során mindig számíthattunk a segítségükre: vásárok, tájfutás, kertészkedés, alapítványi est szervezése, bár ez utóbbi ebben a tanévben érdeklődés hiánya miatt elmaradt.

**X. Óvodánk szakmai munkája**

A 2015/2016-os nevelési évben is törekedtünk a Pedagógiai Programunkban és a Minőségirányítási programban megfogalmazott nevelési-oktatási, minőségi célok megvalósítására.

**A nevelési év fő feladatai:**

* Az új dokumentumok aktualitásának megőrzése.
* Pályázati lehetőségek felkutatása, felhasználása a szakmai és tárgyi feltételek javítására.

- A Pedagógiai Programban megfogalmazott feladatok folyamatos megvalósítása.

* Séták, kirándulások szervezésével természeti és társadalmi környezetünk megismerése, természet szeretetére, védelmére nevelés.
* A törvényi előírásoknak megfelelő fejlődési napló vezetésének bevezetése, s ennek megfelelően a szülők tájékoztatása.
* Különös figyelmet igénylő gyermekek, tehetséges gyermekek felismerése, fejlesztése.

**A nevelési év sajátos feladatai:**

- Az óvoda udvarának további rendezése, virágok ültetése.

Ennek érdekében összefogás a szülőkkel, a mindennapok során feladataink szem előtt tartása. Intézkedési terv készítése.

* Komposztálás, sziklakert kialakítása, környezet fokozott védelme, hulladék szelektív gyűjtése.

Ennek megfelelően a személyiségfejlesztés a gyermekek már meglévő ismereteire alapozva, azokat felhasználva, a spontán helyzeteket kihasználva történt.

A közös játékot a gazdag témaválasztás, a szerepvállalás és szabálytudat kialakulása jellemezte. A közösségi életben bekövetkezett fejlődés során megfigyelhető volt, hogy a kicsik hamar beilleszkedtek a csoportjukba, a szokások kialakítását a nagyobb gyerekek példaadással, segítségnyújtással támogatták.

A gyerekek szívesen járnak óvodába, a hiányzás csak betegség esetén jellemző.

Ebben a nevelési évben is kiemelt feladatnak tekintettük az egészséges életmódra nevelést, annak fejlesztését, a családokkal való együtt gondolkodást (egészséges táplálkozás, testedzés, öltözködés), és az ehhez kapcsolódó programok szervezését.

A környezettudatos magatartás kialakítása céljából a csoportszobákban valamint az udvaron kialakított komposztálóban szelektíven gyűjtjük a szemetet.

1. **2015/2016-os nevelési év rendezvényei, eseményei**

* A **Mihály napi vásárban** valamennyi csoport képviseltette magát a gyerekek, az óvónők és a szülők által készített portékákat árusítva.
* **Idősek világnapja**.
* A N**épmese világnapján** egykori óvodásaink iskolásként tértek vissza csoportjaikba.
* **Zene Világnapja** alkalmából több csoportban hangszerbemutatóval, kisebb koncerttel szórakoztattuk óvodásainkat.
* **Autómentes** nap.
* **Almaszüret** Pomázon. Több csoport is részt vett.
* Az **Állatok Világnapján** a Nagykovácsi Óvodásokért Óvodai Alapítvány finanszírozásában óvodásaink ellátogattak a Budapesti Állat- és Növénykertbe, a Füvészkertbe, a Budakeszi Vadasparkba, és a Pesthidegkúti farmra.
* A **Márton napi** eseményekena falu lakossága is részt vehetett. A csoportok és a családok által készített tökfaragványokat a Tisza István téren kiállítottuk, majd a szavazást követően a legjobban sikerült alkotások díjazásban részesültek.
* A **Mikulás** csoportjainkat is köszöntötte: zenés, interaktív előadás keretében, vagy az ablakok előtt elsuhanva.
* A **koszorúkötés** és **Adventi vásár** jó alkalom a család és az óvoda kapcsolatának erősítésére. Ezt a meghitt délutánt a Kaszáló utcai óvodában teaház rendezésével bővítettük.
* Nagy sikert aratott az óvónők **betlehemi műsora**.
* **A karácsonyváró délután** napján a csoportok egyéni elképzeléseik szerint valósították meg az ünnepre hangolódást.
* **Farsang** napján az óvodapedagógusok által összeállított ügyességi játékokon kívül élőzenés táncház is szórakoztatta a jelmezbe bújt gyermekeket. A telet a kiszebáb úsztatásával búcsúztattuk.
* **Március 15.** alkalmából a csoportok kilátogattak a Tisza István térre, ahol az általuk festett zászlók kitűzésével tisztelegtek a szabadságharc hősei előtt.
* A **Víz világnapja** sok-sok tapasztalatszerzésre, vizes játékra, kísérletre adott lehetőséget. Minden csoport készült valamilyen vízzel kapcsolatos tevékenységgel.
* Az iskolába készülő nagycsoportosaink a Nagykovácsi Óvodásokért Óvodai Alapítvány anyagi támogatásával ellátogathattak **Tropicariumba**.
* A **Föld napja** az újrahasznosításról, valamint környezetünk megóvásáról, szépítéséről szólt.
* Idén **mesés tájfutást** rendeztünk, melynek lebonyolításában a szülők nagy segítségünkre voltak.
* Az **Anyák napját** minden csoportunk más-más módon ünnepelte

(műsor, piknik, egyéni meglepetés köszöntő)

* A **120 éves óvoda** ünnepség megszervezése fontos volt az óvodai kollektíva számára. Képkiállítás, régi tárgyakból berendezett csoportszoba, emlékműsor és állófogadás várta a meghívottakat.
* **Gyermeknapra** ugráló vár és a Békakirály című pantomim előadás szórakoztatta a gyermekeket.
* Csoportjaink **évzáró műsor** keretében búcsúztak el az iskolába menő nagycsoportosoktól. Más csoportok műsorral készültek, vagy családi kirándulás keretében búcsúztak el egymástól. Volt egy csoport, ahol a szülők meglepetés előadással készültek.
* Az év során az **Öregiskola szervezésében** több színes előadást láthattak óvodásaink. Eljutottak a gyerekek a Visegrádi várjátékok rendezvényére, hajóztak a Dunán, és megtekinthették a Diótörő és a János vitéz balett előadásokat.
* Valamennyi csoportunk életében egész évben folyamatosan jelen volt a séta és a kirándulás. Igyekeztünk a lehető legtöbb időt a szabad levegőn tölteni.

Az óvodai ünnepélyek a Pedagógiai Programban és a Munkatervben meghatározottak szerint kerültek megszervezésre.

**XII. A Szakmai Munkaközösség Programjai**

Szakmai munkánkat öt munkaközösség és egy munkacsoport segíti.

Ezek a következők:

* **Jeles napok, mesevilág**: Molnárné Váradi Erzsébet
* **Néphagyományőrző**: Bertalanné Vekerdi Mónika
* **Egészséges életmód:** Vernyik Ilona
* **Zöld óvoda:** Simon Bernadett
* **Digitális világ:** Kerényi Zsoltné
* **ÖTM** Önértékelést támogató munkacsoport: Mohai Magdolna

1. **Továbbképzések**

Az elkövetkező években szeretnénk még több belső továbbképzést tartani, és előadókat meghívni, ezzel segítve a szakmai munkánkat.

* Kalicz Krisztina: Alkotó Fejlesztő meseterápia.
* Szabó Éva: Közoktatás vezetői
* Bertalanné Vekerdi Mónika: Autizmussal élő gyerekek, tanulók inkluzív nevelésének-oktatásának alapja.
* Kerényi Zsoltné: Interaktív tábla.
* Szabó Orsolya: Intézményvezetők felkészítése az intézményi önértékeléshez, a tanfelügyelet ellenőrzéshez és a pedagógus minősítéshez kapcsolódó intézményvezetői feladatok ellátására.

**XIV. Baleset- és egészségvédelem**

Ebben az évben 3 kisebb baleset történt, melyekről jegyzőkönyvet készítettünk, továbbá megtettük a szükséges balesetvédelmi intézkedéseket, különös tekintettel a gyerekek életkor specifikus balesetvédelmi nevelése terén.

**XV. Rendszeres Egészségügyi Felügyelet ellátás**

A Védőnői Szolgálattal szoros kapcsolatot tartunk. Rendszeresek a különböző szűrések. Ilyen például a hallás vizsgálat, a fejtetű-szűrés. Még mindig problémát jelent, hogy gyermekorvosok előre megírt igazolást adnak a szülőknek, akik így maguk döntenek a gyermekük egészségügyi állapotáról. Többször jeleztük az illetékeseknek, hogy a gyerekek egy része betegen tér vissza az óvodában, de egyelőre nem sikerült előrehaladást elérnünk.

**XVI. Gyermek és családvédelmi munka**

Gyermekvédelmi felelősünk évente kétszer felmérést készít a hátrányos helyzetű, halmozottan hátrányos helyzetű, veszélyeztetett és sajátos nevelési igényű gyerekek számáról. Részükre, és természetesen az év közben felmerülő problémák esetén is lehetőségeink szerint hosszú távú segítséget nyújtunk.

Az óvodapedagógusok jelzései segítették a megoldáskeresésben. Rendszeresen részt vett a Gyermekjóléti és Családsegítő szolgálat megbeszélésein, ahol a felmerült problémás helyzetek nyomon követésében, átmeneti vagy végleges megoldásban eredményesen tevékenykedett.

Bertalanné Vekerdi Mónika, az óvoda fejlesztő- és gyógypedagógusa havonta szervez „orvos-védőnő” találkozót, ahol részt vesz az iskola és az óvoda gyermekvédelmi felelőse, az intézményvezető, a Gyermekjóléti és Családsegítő szolgálat vezetője, a gyermekorvos, és a védőnők. Ezzel a teammel is próbáljuk segíteni egymás munkáját, valamint a gyerekeket, és a családokat.

**XVII. Külön szolgáltatások biztosítása**

A szabad játék fontosságát erősítettük a szülőkben, így ebben az évben elmondható, hogy kevesebb gyermek járt különórára.

* Zene ovi
* Művészi torna
* Balett
* Síoktatás
* Úszás
* Néptánc
* Tájfutás

**XVIII. Óvodánk minőségügyi munkája**

**Jogszerűség**

Az intézmény vezetése folyamatosan gondoskodik arról, hogy a teljes működést szabályozó dokumentumok, különböző szintű rendeletek, a fenntartó önkormányzat, valamint az intézmény belső szabályozói hozzáférhetők legyenek, azokat a dolgozók megismerjék és betartsák.

**Tervezés**

A tervezés alapja az intézmény minőségelvű működését szolgáló dokumentumok / PP, MIP, éves Munkaterv/.

**Vezetői ellenőrzés**

Vezetői ellenőrzésre és értékelésre az éves munkatervben meghatározott szempontok figyelembevételével kerül sor.

**A minőségirányítási rendszer működése**

A 2011. évi CXC. tv már nem tartalmazza a minőségirányítási rendszer működtetését. Ettől függetlenül óvodánk a továbbiakban is a partneri elégedettség vizsgálatra alapozva készíti el a következő nevelési év munkatervét.

A nevelési év végén a partneri elégedettség mérés a szülők számára kérdőíves módszerrel történt. A kiadott kérdőívből elég sok értékelhető érkezett vissza intézményünkbe. E szülői kérdőívek értékelése augusztus és szeptember folyamán megtörtént.

**A következő év feladatai**

* közvetett partnereink tájékoztatása a partneri elégedettségről,

**XIX. Összegzés**

A 2015/2016-es nevelési évre kitűzött nevelési célokat intézményünk megvalósította.

Megbízott vezetőként igyekeztem helytállni és támogatni, segíteni munkatársaimat és óvodánkat. Köszönöm Szabó Orsolyának, Juhász Ritának, Szabó Évának, Aggot Józsefnének, Nagykovácsi Önkormányzat Polgármester Asszonyának, a Képviselő Testületnek, és az Önkormányzati dolgozóknak, hogy munkám során mindig segítőkészek voltak.

Végezetül, köszönöm valamennyi munkatársamnak a színvonalas, kitartó munkát, amit a nevelési év során nyújtottak.

Nagykovácsi, 2016. szeptember. 2.

……………………………………

(Tóth Mária)

mb. intézményvezető